Diari Oficial de la Generalitat Valenciana


Sumari del DOGV 8146, del 10-10-2017 (2017/8729)

RESOLUCIÓ de 3 d'octubre de 2017, de la consellera de Justícia, Administració Pública, Reformes Democràtiques i Llibertats Públiques, sobre delegació de l'exercici de determinades competències en òrgans.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8146

Data del DOGV
:   10-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8729


Data del document
:   03-10-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 3 d'octubre de 2017, de la consellera de Justícia, Administració Pública, Reformes Democràtiques i Llibertats Públiques, sobre delegació de l'exercici de determinades competències en òrgans. [2017/8729]  
Per Decret 7/2015, de 29 de juny, del president de la Generalitat, es determinen les conselleries en què s'organitza l'Administració de la Generalitat, sent la de Justícia, Administració Pública, Reformes Democràtiques i Llibertats Públiques una de què formen part de l'estructura de la nostra Administració autonòmica.  
Per Resolució de 30 de juliol de 2015, d'aquesta conselleria es van delegar l'exercici de determinades competències.  
Per Decret 154/2015, de 18 de setembre, del Consell, es va aprovar el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques. Aquest decret ha sigut modificat i derogat pel Decret 87/2017, de 7 de juliol, del Consell, pel qual s'aprova un nou Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Després de l'aprovació del nou Reglament orgànic i funcional de la conselleria, es va dictar la Resolució de 25 de juliol de 2017, delegant determinades atribucions a les persones titulars de les direccions generals, sobretot en matèria de contractació. A la vista d'aquesta resolució i de la conveniència de delegar altres competències en òrgans de la conselleria i d'augmentar les delegacions en matèria de contractació, es considera convenient dictar una nova resolució que arreplegue totes les delegacions.  
En virtut d'això i de conformitat amb allò que disposa l'article 63 de la Llei 5/1983, de 30 de desembre, del Consell (d'ara endavant, Llei del Consell), i en l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer. De les delegacions en la Secretaria Autonòmica  
1. Delegar en la persona titular de la Secretaria Autonòmica de Justícia, Administració Pública, Reformes Democràtiques i Llibertats Públiques, l'exercici de les competències que corresponen al Protectorat de fundacions de la Generalitat, en virtut de l'article 29 de la Llei 8/1998, de 9 de desembre, de fundacions de la Comunitat Valenciana, a excepció de les relatives a l'exercici d'accions judicials, quan aquestes estiguen en relació amb els articles 18 i 25 de l'esmentat text legal, i en particular les següents:  
a) Vetlar pel compliment adequat de les activitats que realitzen els promotors, així com garantir l'efectiva afectació dels béns i drets recaptats a finals d'interès general.  
b) Assessorar els patrons de les fundacions en procés d'inscripció per a aconseguir aquesta, i vetlar per l'adequació i suficiència de la dotació; promoure que les fundacions ja constituïdes en escriptura pública s'inscriguen en el Registre de Fundacions de la Comunitat Valenciana, i en els termes que preveu l'article 13.2 de la Llei 50/2002, de 26 de desembre, de fundacions, designar nous patrons de les fundacions en període de constitució, quan els patrons inicialment designats no hagueren promogut la seua inscripció registral.  
  
c) Acordar i executar les mesures provisionals legalment establides en relació amb el patronat, i vetlar pel compliment de les obligacions que incumbeixen als patrons.  
d) Vetlar pel compliment efectiu dels fins fundacionals d'acord amb la voluntat del fundador i tenint en compte la consecució de l'interès general.  
e) Vetlar per la integritat, suficiència i rendibilitat del patrimoni fundacional i verificar si els recursos econòmics de la fundació han sigut aplicats als fins fundacionals.  
f) Garantir la legalitat de les modificacions d'estatuts, fusions i extincions de les fundacions, i controlar el procés de liquidació.  
  
g) Assessorar les fundacions ja inscrites sobre el seu règim jurídic i econòmic, així com sobre les qüestions que es refereixen a les activitats exercides per aquelles en el compliment dels seus fins, prestant-los a l'efecte el suport necessari; donar publicitat a l'existència i activitats de les fundacions.  
2. Delegar en la persona titular de la Secretaria Autonòmica de Justícia, Administració Pública, Reformes Democràtiques i Llibertats Públiques, l'exercici de les següents competències en matèria de Funció Pública:  
a) El nomenament del personal funcionari interí, així com la contractació del personal laboral fix, a excepció del que preveuen els articles 3, 4 i 5 de la present resolució.  
b) La resolució de la pèrdua de la condició de personal funcionari, ja siga de carrera o interí, així com l'extinció dels contractes del personal laboral.  
c) La resolució de la integració del personal funcionari de carrera en els diferents cossos, agrupacions professionals funcionarials i les seues respectives escales, determinant així mateix els llocs singulars del grup, subgrup i agrupació professional funcionarial corresponent que es declaren a amortitzar.  
d) La integració del personal provinent d'altres administracions públiques, mitjançant un procés de transferència de competències, funcions i serveis i la integració del personal funcionari de carrera procedent d'altres administracions públiques mitjançant un procés de provisió reglamentària de llocs de treball.  
e) La resolució dels recursos de reposició contra actes administratius dictats per qualsevol òrgan per delegació, excepte els recursos de reposició contra actes administratius dictats per delegació pel titular de la Secretaria Autonòmica de Justícia, Administració Pública, Reformes Democràtiques i Llibertats Públiques.  
  
Segon. De les delegacions en la Sotssecretaria  
Delegar en la persona titular de la Sotssecretaria de Justícia, Administració Pública, Reformes Democràtiques i Llibertats Públiques, les competències següents:  
a) Els actes i resolucions de reconeixement de despeses del personal que desenvolupen les seues funcions en l'àmbit de la conselleria.  
b) Les facultats ordinàries en matèria de contractació administrativa i de dret privat, inclosa la corresponent aprovació de les factures i certificació d'obres i l'aprovació dels reajustaments d'anualitats, així com la modificació dels contractes i la seua resolució, i de tots els actes i resolucions que haja que adoptar derivats del procediment de contractació i, especialment, els relatius a aprovació d'avantprojectes i projectes, nomenament de director facultatiu de l'obra o treball, coordinador en matèria de seguretat i salut i representant de l'Administració, la recepció de les obres, i l'aprovació de programes de treball i plans de seguretat i salut, així com l'acceptació del pla de gestió de residus de la construcció, que no hagen sigut delegats en les distintes direccions generals de la conselleria, dins dels límits legals i reglamentaris.  
  
c) Els actes de retenció de crèdit, autorització de despesa, disposició de crèdit, reconeixement d'obligacions i proposta de pagament, que no hagen sigut delegats en les distintes direccions generals de la conselleria, dins dels límits legals i reglamentaris.  
d) La devolució dels avals en matèria de contractació.  
e) Exercir la potestat disciplinària en els termes establits en la normativa en matèria de funció pública.  
f) L'autorització al personal al servei de la conselleria per a efectuar viatges a l'estranger.  
g) La facultat d'autoritzar la despesa per la inscripció i assistència als cursos, jornades, conferències i altres actuacions del personal de la Conselleria.  
h) Acordar i imposar les sancions que corresponga en matèria de subvencions.  
i) La resolució dels procediments instats per a delimitar la responsabilitat patrimonial de l'Administració, que puguen instar-se com a conseqüència de l'actuació dels òrgans adscrits a la Conselleria.  
  
j) La incoació, els actes de tràmit i l'aprovació, amb l'autorització prèvia del Consell, dels expedients d'enriquiment injust de l'àmbit de la Conselleria.  
  
Tercer. De les delegacions en les direccions generals  
Delegar en les persones titulars de les direccions generals, en matèria de contractació administrativa, dins del seu respectiu àmbit funcional i que corresponguen a crèdits consignats en els seus corresponents programes pressupostaris, les facultats ordinàries en matèria de contractes menors, incloent-hi la retenció de crèdit, l'autorització de la despesa, la disposició del crèdit, el reconeixement de l'obligació, la proposta de pagament i la firma de quants documents comptables siguen necessaris.  
  
Quart. Delegacions en la Direcció General de Funció Pública  
Delegar en la persona titular de la Direcció General de Funció Pública les competències relatives a:  
a) L'informe de caràcter preceptiu i vinculant, dels avantprojectes de llei i dels projectes de disposicions generals que es referisquen a estructura orgànica, mètodes de treball i personal elaborats per les conselleries, del contingut de les quals es donarà informació a la persona titular de la conselleria, d'acord amb el que estableix el Reglament d'organització i funcionament.  
b) La resolució de jubilació del personal de l'Administració de la Generalitat.  
c) La resolució de les declaracions de compatibilitat del personal que desenvolupa la seua activitat principal en l'Administració de la Generalitat, els seus organismes, ens, corporacions de dret públic i empreses que en depenguen.  
d) La creació, el manteniment i gestió del Registre de Personal i del Registre de Llocs de Treball de l'Administració de la Generalitat.  
  
  
Cinqué. De les delegacions en la Secretaria General Administrativa  
Delegar en la persona titular de la Secretaria General Administrativa les següents competències en les matèries atribuïdes directament al seu àmbit de gestió:  
a) La firma dels documents comptables que siguen necessaris per a la imputació pressupostària dels pagaments a través de les bestretes de la caixa fixa per part de les distintes habilitacions de pagaments.  
b) La firma de quants documents de gestió comptable en matèria de despeses del personal que desenvolupa les seues funcions en l'àmbit de competència de la conselleria, siguen necessaris per a la preparació i execució de pagaments.  
  
Sisé. Delegacions en altres òrgans  
1. Delegacions relatives al personal funcionari interí i al personal laboral temporal  
1.1. Delegar en les persones titulars de les sotssecretaries de les conselleries amb competències en les matèries d'agricultura, benestar social, educació i cultura, i en la persona titular de la Direcció General de Planificació i Serveis del SERVEF, els nomenaments i cessaments del personal funcionari interí així com la contractació i cessament del personal laboral temporal en els supòsits següents:  
1.1.1. En el cas del personal funcionari interí.  
a) Substitucions del personal funcionari per alguna de les causes següents:  
- Incapacitat temporal  
- Permís per maternitat, paternitat, adopció o acolliment de menors  
  
- Permís per matrimoni  
- Permís per lactància  
- Reduccions de jornada  
- Llicències sense retribució  
- Plans de vacances  
- Permís sindical  
- Permís per campanya electoral  
b) Excés o acumulació de tasques per un termini màxim de sis mesos, dins d'un període de dotze mesos.  
c) Execució de programes de caràcter temporal.  
1.1.2. En el cas del personal laboral temporal.  
Les substitucions del personal laboral per alguna de les causes següents:  
- Incapacitat temporal  
- Permís per maternitat, paternitat, adopció o acolliment de menors  
  
- Permís per matrimoni  
- Permís per lactància  
- Reduccions de jornada  
- Llicències sense retribució  
- Plans de vacances  
- Permís sindical  
- Permís per campanya electoral  
1.2. La delegació efectuada pel present article ve referida als nomenaments i contractes que es formalitzen en els serveis centrals dels respectius òrgans, corresponent tal delegació a les direccions territorials respecte de les quals es formalitzen en el seu àmbit territorial respectiu.  
  
2. Delegacions relatives a formalització i cessament de contractes de durada determinada.  
2.1. Delegar en les persones titulars de les sotssecretaries de Presidència de la Generalitat i de les diferents conselleries, així com en les persones titulars dels òrgans competents en matèria de personal dels organismes autònoms, la formalització dels contractes laborals de duració determinada i cessaments, produïts com a conseqüència de la seua finalització, a excepció dels supòsits previstos en l'article anterior.  
  
2.2. Aquests contractes s'adaptaran a les corresponents modalitats regulades en la normativa aplicable en desplegament de l'Estatut dels Treballadors en matèria de contractes de duració determinada.  
3. Delegacions relatives al personal seleccionat per procediment abreujat de provisió de vacants.  
Delegar en les persones titulars de les sotssecretaries de la Presidència de la Generalitat i de cada una de les conselleries, així com en les persones titulars dels òrgans competents en matèria de personal dels diferents organismes autònoms, els nomenaments i cessaments del personal funcionari interí i la contractació i cessament del personal laboral temporal, efectuats en aplicació del que disposa l'article 8 de l'Ordre de 17 de gener de 2006, de la Conselleria de Justícia i Administracions Públiques, sobre regulació de borses de treball temporal per a proveir provisionalment llocs de treball de l'administració de la Generalitat.  
  
  
Seté. Revocació i avocació  
La present delegació d'atribucions podrà ser revocada en qualsevol moment per l'òrgan delegatori, de conformitat amb el que estableix l'article 9.6 de la Llei 40/2015, d'1 d'octubre, de règim jurídic del sector públic, així com en l'article 63.5 de la Llei del Consell.  
  
La delegació de competències efectuada en virtut de la present resolució s'entén sense perjuí que, en qualsevol moment, la persona titular de la Conselleria de Justícia, Administració Pública, Reformes Democràtiques i Llibertats Públiques, puga demanar el coneixement i resolució de qualsevol assumpte o expedient en els termes i amb els requisits establits en l'article 10 de la Llei 40 /2015 d'1 d'octubre, de règim jurídic del sector públic.  
  
Huité. Recursos  
Les resolucions que es dicten en virtut de la delegació conferida per aquesta resolució esgotaran la via administrativa, de conformitat amb el que estableixen els articles 9.4 de la Llei 40/2015, d'1 d'octubre, de règim jurídic del sector públic, i 114.c de la Llei 39/2015, d'1 d'octubre, del procediment administratiu comú de les administracions públiques.  
  
  
Nové. Suplència dels òrgans delegats  
En cas de vacant, absència o malaltia de les persones titulars dels òrgans delegats, la suplència serà exercida d'acord amb el que dispose el corresponent reglament orgànic i funcional o norma organitzativa pròpia i, a falta d'això, segons el que disposa l'article 13 de la Llei 40/2015, d'1 d'octubre, de règim jurídic del sector públic.  
  
  
Deu. Constància expressa de la delegació  
En tots aquells supòsits en què es faça ús de la present delegació, s'haurà de fer constar expressament en la resolució o acte que s'adopte, considerant-se dictades per l'òrgan delegatori, sense que en cap cas, càpia la delegació de competències delegades.  
  
Onze. Revocació de delegacions anteriors  
Queden revocades les delegacions efectuades per Resolució de 7 d'agost de 2015 (DOCV 12.08.2015), la Resolució de 21 d'abril de 2016 (DOCV 29.04.2016), i la Resolució de 24 de juliol de 2017 (DOGV 28.07.2017).  
  
Dotze. Entrada en vigor  
La present resolució de delegació de competències produirà efectes a partir de l'endemà de la publicació en el Diari Oficial de la Generalitat Valenciana.  
  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableixen els articles 10.1.a i 46.1 de la Llei de la Jurisdicció contenciosa-administrativa, o potestativament, recurs de reposició davant aquest mateix òrgan, en el termini d'un mes, computat en els termes ja exposats, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjuí que els interessats puguen interposar qualsevol altre que estimen escaient.  
  
València, 3 d'octubre de 2017.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.